Tre mænd overfaldt to 17-årige

Tre unge mænd blev i nat anholdt efter forsøg på gaderøveri i Bleggårdsgangen i Aalborg. To 17-årige blev truet verbalt - og muligvis med en kniv - og beordret til at udlevere Dankort, Dankort-kode og kontanter. Men de tre unge opgav røveriforsøget og de 17-årige fik lov til at gå. Ved Kennedyarkaden fik de kontakt til en politibil og anmeldte overfaldet. Politipatruljen opdagede kort efter de tre unge på vej mod Kennedyarkaden og fik dem anholdt. De tre har fået lov til at gå efter endt afhøring. Juristerne hos Nordjyllands Politi skal nu afgøre om sigtelsen for forsøg på gaderøveri fastholdes.